《昭陵石马歌恭依皇考元韵》
清代·旻宁

巍巍荡荡皇猷昌，松山杏山山之阳。大小白羞照夜白，真龙种之老骕骦。

锋棱瘦骨帝控驭，马群一空谁留良。歼破明兵十三万，嘶风掣电云飞扬。

漫分百里五十里，六日驰骤同超骧。洪承畴擒锦州取，天命攸归天应彰。

骏尾萧梢意雄壮，想见血汗河桥傍。陵园列像俾曲肖，兰筋讵可归埋藏。

英气如生屹然立，匠石虽斫神不伤。迄今作歌述伟绩，駷跃惊矫无相忘。

乘此星精经百战，摇珂啮勒功开疆。欲去徐行还缓辔，追思祖烈弗敢邙。